Флотът на Османската империя е в упадък след руско-турската война от 1877 – 1878 г.. След гръцко-турския конфликт от 1897 г., където флотът се проявява немного успешно, е приета програма за реорганизация на военноморските сили. В нейните рамки са поръчани и 2 бронепалубни крайцера. „Абдул Меджид“ е построен в САЩ от компанията „Крамп“ и влиза в строй през 1903 г. По своята конструкция корабът, независимо от мястото на постройка, е типичен „елсуикски“ крайцер. Фирмата „Армстронг“ получава поръчката за построения през 1904 г. втори турски бронепалубен крайцер – „Абдул Хамид“. Той е почти пълно повторение на „Абдул Меджид“, но с остарелите морално цилиндрични котли, които, имайки предвид ниското ниво на бойна подготовка у турските моряци, обаче излизат по надеждни от водотръбните котли на „Абдул Меджид“. След младотурската революция от 1908 г. и двата крайцера са преименувани на „Меджидие“ и „Хамидие“ съответно.